 **Αθήνα 18.11.2016**

**Αρ. πρωτ.: 647**

**Όχι στην απλήρωτη εργασία**

**και την αδιαφάνεια στη διαχείριση των υπερωριών**

Οι εργαζόμενοι του κλάδου μας έχουν υποστεί τα τελευταία χρόνια **μειώσεις εισοδημάτων που υπερβαίνουν το 50%.** Των μειώσεων αυτών προηγήθηκε μια συντονισμένη προσπάθεια **απαξίωσης** και **στοχοποίησής** τους, προκειμένου να ‘’νομιμοποιηθούν’’ οι μειώσεις αυτές, αλλά και μια σειρά άλλα μνημονιακά μέτρα που λαμβάνονταν και αφορούσαν το Δημόσιο.

Σήμερα **οι ίδιοι εργαζόμενοι καλούνται να ανταποκριθούν σε διαρκώς αυξανόμενες υποχρεώσεις** και υπό συνθήκες ιδιαίτερης πίεσης **καλύπτουν υποχρεώσεις για τις οποίες απαιτείται πολλαπλάσιο προσωπικό.**

Η υπέρβαση του ωραρίου, η ‘’δουλειά για το σπίτι’’, η κάλυψη από τους ίδιους τους εργαζόμενους των εξόδων κίνησης για υπηρεσιακές ανάγκες κλπ, **τείνουν πλέον να λάβουν χαρακτηριστικά μονιμότητας.** Οι όποιες δε υπερωρίες που καταβάλλονται υπολείπονται κατά πολύ των πραγματικών, είναι ασαφές και αβέβαιο το αν και πότε θα δοθούν και φυσικά **ακολουθούν μια απολύτως αδιαφανή διαδικασία**. Αδιαφάνεια τόσο στο τρόπο **επιμερισμού τους εντός των υπηρεσιών**, όσο και στο **ποιες υπηρεσίες δικαιούνται ή προτάσσονται.**

**Η κατάσταση αυτή δεν μπορεί και δεν πρόκειται να επιτρέψουμε να συνεχιστεί**.

Η τεράστια έλλειψη προσωπικού δεν μπορεί να αντικατασταθεί από υπερωρίες. **Απαιτείται η άμεση πρόσληψη προσωπικού** για την κάλυψη τουλάχιστον των χιλιάδων κενών που δημιουργήθηκαν τα τελευταία χρόνια. Ο ρόλος των **υπερωριών** προκύπτει από την ανάγκη κάλυψης **έκτακτων και περιορισμένων χρονικά αναγκών,** ενώ οι εργαζόμενοι δεν μπορεί να είναι αποδέκτες **έμμεσων ή άμεσων πιέσεων** για υπερωριακή απασχόληση, αμφισβητώντας έτσι ευθέως τον εθελοντικό χαρακτήρα τους.

**Ταυτόχρονα το Δ.Σ. του Συλλόγου μας απαιτεί, την άμεση αποσαφήνιση του καθεστώτος των υπερωριών:**

* Το ύψος αμοιβής τους
* Την **ημερομηνία και τον τρόπο καταβολής τους** (π.χ. με την μισθοδοσία του επόμενου μήνα)
* Την πληρωμή **του συνόλου των ωρών υπερωριακής απασχόλησης** και όχι μέρος αυτών, ανάλογα με τα… ‘’διαθέσιμα κονδύλια’’
* Τη διασφάλιση και μη αμφισβήτηση με οποιοδήποτε τρόπο του **εθελοντικού χαρακτήρα** αυτών
* Την κάλυψη και την **άμεση καταβολή των εξόδων κίνησης** που γίνονται για υπηρεσιακές ανάγκες

Αγαπητοί Συνάδελφοι,

Στη **Γενική Συνέλευση του Συλλόγου** μας, εκτός των άλλων, θα ληφθούν και αποφάσεις για την **αποτελεσματική αντιμετώπιση του διαρκώς αυξανόμενου φαινομένου της απλήρωτης εργασίας**. Με συλλογικό τρόπο και αποφασιστικότητα **θα απαντήσουμε στον εργασιακό μεσαίωνα που προωθείται.**

**Τέλος καλούμε την Ομοσπονδία, σε συνεργασία και με τους Συλλόγους όλης της χώρας, σε αντίστοιχες κινήσεις και συντονισμό των πρωτοβουλιών μας.**

**Δεν θα συνεχίσουν οι εργαζόμενοι να πληρώνουν την κρίση τους**

**Δεν θα επιτρέψουμε τον εργασιακό μεσαίωνα**

**Για το Διοικητικό Συμβούλιο**

**Ο Πρόεδρος Ο Γεν. Γραμματέας**

**Μέρκος Δημήτρης Γεωργιόπουλος Διονύσης**